**ПРЕПОРУКА ЗА МЕРЕ ЗАШТИТЕ ПРИЛИКОМ ДОСТАВЉАЊА НАМИРНИЦА И ЛЕКОВА ОСОБАМА У ИЗОЛАЦИЈИ**

Према тренутно расположивим подацима, ризик од преноса вируса путем хране или амбалаже за храну је врло мали, због релативно ниске стабилности вируса у спољашњој средини на површинама. Пренос преко површина могућ је једино ако особа дође у контакт са недавно контаминираним површинама и након тога неопраним рукама додирне уста, нос или очи. Иако је вероватноћа преноса вируса преко намирница мала, неопходно је применити појачане мере опште и личне хигијене, као и одговарајуће хигијенске поступке који се односе на чување, припрему и употребу хране.

Достава хране, лекова, средстава за хигијену које особама старијим од 65 година врше волонтери, односно достава хране преко регистрованих сервиса за доставу намирница и/или готове хране помаже одржавању социјалне дистанце и смањењу критичних додирних тачака приликом куповине односно послуживања хране.

Изузетно је важно да особље које учествује у превозу и дистрибуцији хране буде здраво, без симптома пре свега респираторне инфекције, као и да носи адекватну заштитну опрему (рукавице, маске и по потреби другу опрему). Уколико особе које обављају доставу нису у могућности да пре и после сваке испоруке хране оперу и дезинфикују руке, неопходно је да користе дезинфекционо средство на бази 70% алкохола.

Приликом испоруке особе треба да се придржавају прописане дистанце од најмање два метра, уз кратко задржавање код особа којима достављају намирнице, средства за хигијену, лекове и слично. Зависно од врсте намирница препоручује се да се амбалажа у коју су упаковане намирнице скине и баци јер може бити потенцијално загађена, а након тога обавезно је прање руку водом и сапуном у трајању од најмање 20 секунди. Пластична и стаклена амбалажа може се пребрисати 70% алкохолом, након чега обавезно треба добро опрати руке сапуном и водом у трајању од најмање 20 секунди.

Чишћење и дезинфекција возила за транспорт намирница/хране спроводи се уобичајеним поступцима.